नई दिल्ली. बीजेपी में अंदरूनी झगड़े के तेज होने के बीच गुजरात के मुख्यमंत्री नरेंद्र मोदी के लिए अच्छी खबर है। गुजरात में लोकसभा की दो और विधानसभा की चार सीटों के लिए हुए उपचुनाव के रुझानों में बीजेपी को बढ़त मिली हुई है। वहीं, नीतीश कुमार के लिए बिहार से बुरी खबर है। महाराजगंज लोकसभा सीट से नीतीश कुमार की पार्टी जेडीयू के उम्मीदवार पीके शाही आरजेडी के अपने प्रतिद्वंद्वी प्रभुनाथ सिंह से काफी पीछे चल रहे हैं। हावड़ा सीट पर सीपीएम के उम्मीदवार ने तृणमूल कांग्रेस के उम्मीदवार से बढ़त ले ली है। उत्तर प्रदेश की हंडिया विधानसभा सीट के लिए भी उपचुनाव में वोटों की गिनती जारी है।
गुजरात में हुए उपचुनाव में बीजेपी के शानदार प्रदर्शन का ही शायद यह असर है कि मोदी के हौसले बुलंद हैं और उन्हें अब बिहार के मुख्यमंत्री नीतीश कुमार के विरोध की परवाह तक नहीं है। इस बात की एक बानगी बुधवार को देखने को मिली। आंतरिक सुरक्षा को लेकर मुख्यमंत्रियों के सम्मेलन में शामिल होने के लिए दिल्ली पहुंचे मोदी और नीतीश ने एक-दूसरे से मिलना तो दूर एक-दूसरे को देखा तक नहीं। मोदी जब सम्मेलन में शामिल होने पहुंचे तो नीतीश छत्तीसगढ़ के मुख्यमंत्री रमन सिंह से बात कर रहे थे। लेकिन मोदी दोनों के सामने से निकल गए। इस दौरान न तो नीतीश और न ही मोदी ने एक-दूसरे को देखा। हालांकि, इससे पहले कई मौकों पर जब नीतीश कुमार और मोदी आमने-सामने आए हैं तो उन्होंने एक-दूसरे का अभिवादन कर हालचाल पूछते रहे हैं।
बीजेपी में लालकृष्ण आडवाणी और नरेंद्र मोदी के बीच खींचतान बढ़ती जा रही है। इस मामले में ताज़ा नाम जुड़ा है नितिन गडकरी का। सूत्रों के मुताबिक आडवाणी ने बीजेपी के पूर्व अध्यक्ष नितिन गडकरी के सामने अगले लोकसभा चुनाव के मद्देनजर प्रचार समिति का अध्यक्ष बनने की पेशकश की थी। लेकिन गडकरी ने आडवाणी के इस प्रस्ताव को नामंजूर कर दिया। गडकरी ने कहा है कि पार्टी ने पहले से ही इसके लिए मोदी को तय कर दिया है। खबरों के मुताबिक गडकरी ने आडवाणी से साफतौर पर कहा है कि वे पार्टी में मोदी को प्रधानमंत्री के दावेदार के दौर पर पेश करने के पक्ष और उसके खिलाफ बने खेमे का हिस्सा नहीं बनना चाहते हैं। पार्टी की चुनाव प्रचार की कमान नरेंद्र मोदी को सौंपने को लेकर अभी तक राजनीति हो रही है, जबकि नितिन गडकरी के अध्यक्ष रहते ही यह निर्णय हो चुका था। सियासी हलकों में इसे मोदी और आडवाणी के बीच बढ़ती दूरियों के तौर पर देखा जा रहा है।
सूत्रों के मुताबिक आडवाणी ने इस मामले को लेकर कई बार गडकरी से मुलाकात की थी। उन्होंने गडकरी को बताया कि उन्हें अध्यक्ष पद से हटाने के लिए पार्टी के ही एक नेता ने गुमराह किया था। गडकरी की कंपनियों पर छापेमारी के बाद उन्हें पार्टी के अध्यक्ष पद से हटाने में आडवाणी ने बड़ी भूमिका निभाई थी। मोदी और आडवाणी के बीच बड़ी होती खाई को देखते हुए भाजपा खुलकर गुजरात के मुख्यमंत्री के साथ खड़ी होती दिख रही है। मोदी और शिवराज की तुलना पर संघ में भी नाराजगी बताई जा रही है। संघ-भाजपा के वरिष्ठ नेता इसे बेवजह और गलत समय पर की गई तुलना मान रहे हैं। राजनाथ सिंह और खुद मध्य प्रदेश के मुख्यमंत्री शिवराज सिंह चौहान ने आगे आकर इस विवाद को शांत करने की कोशिश की। संकेत यह भी हैं कि गोवा कार्यकारिणी में मोदी को चुनाव अभियान समिति का अध्यक्ष बनाने की मांग जोर पकड़ सकती है।
आगे पढ़िए, कैसे मोदी और आडवाणी के बीच चल रही है अनबन:
bho_Deva hin_Deva hin_Deva hin_Deva hin_Deva